ಎದೆಗೆ ಕ್ರಿಕೆಟ್ ಬಾಲ್ ತಾಗಿ 17ರ ಬಾಲಕ ಸಾವು!

ಢಾಕಾ: ಆಟವಾಡುತ್ತಿದ್ದ ಸಂದರ್ಭದಲ್ಲಿ ಕ್ರಿಕೆಟ್ ಬಾಲ್ ತಾಗಿ 17 ವರ್ಷದ ಬಾಲಕನೊಬ್ಬ ಗಂಭೀರ ಗಾಯಗೊಂಡು ಮೃತಪಟ್ಟ ಘಟನೆ ಶನಿವಾರ ಬಾಂಗ್ಲಾದೇಶದಲ್ಲಿ ನಡೆದಿದೆ.

ರಫಿಕುಲ್ ಇಸ್ಲಾಂ ಮೃತ ದುರ್ದೈವಿ ಬಾಲಕ. ಆಟವಾಡುತ್ತಿದ್ದ ವೇಳೆ ಎದೆಗೆ ಬಾಲ್ ಬಡಿದು ರಫಿಕುಲ್ ಮೃತಪಟ್ಟಿದ್ದಾನೆ ಎಂದು ಸ್ಥಳಿಯ ಪೊಲೀಸ್ ಅಧಿಕಾರಿ ಎನಾಮುಲ್ ಹಕ್ ತಿಳಿಸಿದ್ದಾರೆ.

ಶುಕ್ರವಾರ ಬಾಲಕರ ಗುಂಪೊಂದು ಬಾಂಗ್ಲಾ ರಾಜಧಾನಿಯ ಬಲುರ್ ಮತ್ ಮೈದಾನದಲ್ಲಿ ಕ್ರಿಕೆಟ್ ಆಟವಾಡುತ್ತಿತ್ತು. ಈ ಆಟದಲ್ಲಿ ರಫಿಕುಲ್ ಅಂಪೈರ್ ಆಗಿದ್ದನು. ಅಂತೆಯೇ ಗುಂಪು ಆಟವಾಡುತ್ತಿದ್ದ ಸಂದರ್ಭದಲ್ಲಿ ಬಾಲೊಂದು ನೇರವಾಗಿ ರಫಿಕುಲ್ ಎದೆಗೆ ಬಂದು ಬಡಿದಿದೆ. ಪರಿಣಾಮ ರಫಿಕುಲ್ ಸ್ಥಳದಲ್ಲೇ ಕುಸಿದು ಬಿದ್ದಿದ್ದಾನೆ. ಕೂಡಲೇ ಬಾಲಕರ ಗುಂಪು ಆತನನ್ನು ಢಾಕಾದ ಮೆಡಿಕಲ್ ಕಾಲೇಜ್ ಆಸ್ಪತ್ರೆಗೆ ದಾಖಲಿಸಿದ್ದರು. ಆದ್ರೆ ಶನಿವಾರ ಚಿಕಿತ್ಸೆ ಫಲಕಾರಿಯಾಗದೆ ಆತ ಮೃತಪಟ್ಟಿರುವುದಾಗಿ ವೈದ್ಯರು ತಿಳಿಸಿದ್ದಾರೆ.

ಕಡು ಬಡತನದ ಕುಟುಂಬದಲ್ಲಿ ಹುಟ್ಟಿದ ರಫಿಕುಲ್ ತಂದೆ-ತಾಯಿ ಕೂಲಿ ಕೆಸಕ್ಕೆ ಹೋಗಿ ಜೀವನ ನಡೆಸುತ್ತಿದ್ದಾರೆ. ಇದೀಗ ಮಗನನ್ನು ಕಳೆದುಕೊಂಡ ಬಡ ಕುಟುಂಬ ದುಃಖದಲ್ಲಿ ಮುಳುಗಿದೆ.